Familien Zusammenarbeit

De Müller Matz der war mo Gascht

für länger Zeit in einem Knascht

weil er unn das war wirklich krank

Geld wollt sich holle uff ra Bank

unn hadd mit Schiessgewehr unn Knall

die Bank mo grad so iwwerfall.

Weil er donn mit seim Audo fährt

war die Sach gleich uffgeklärt

unn deshalb sitzt er jetzt mo nur

fünf Jährscha uff da Lerchesflur.

Sei Fraa die schickt ihm mo e Brief

dehemm do ging jetzt alles schief

sie wär allän uff sich gestellt

unn hädd a nur sehr wenich Geld

doch hädde se zu ihrem Glick

jo noch das große Grumbierstick

unn damit im Herbscht se Grumbre hädde

hädd se gär umgegrab die Stätte.

Doch hädd se jo nidd so vill Kraft

dass se das gonze Feld do schafft.

Kurzum sie wollt im nur erzähle

dass er dudd iwwerall jetzt fähle.

Do schrieb de Matz on sie zurick

loss blos die Finger vunn demm Stick

dort iss fagrab doch in me Loch

das Geld vumm Iwwerfall jo doch.

Nur zwei Daach späda kummt e Brief

dehemm do ging jetzt alles schief

die Polizei unn Kriminal

hadd ummgegrab dort iwwerall.

Die grawe dord zwei Daach jo schunn

unn honn kenn Penning noch gefunn

do schrieb de Matz onn sie zerick

setz Grumbre jetz dort inn das Stick.

Du gebbscht doch zu wenn ich jetzt glab

so schnell hätt ichs nit umgegrab.

Unn die Moral vunn der Geschichd

dass du selbscht aus em ferne Knascht

noch Influss uff die Felda hascht.

Reiner Thielen